SL Uradni list Evropske unije L 138/18

ODLOČBA KOMISIJE

z dne 16. maja 2007

o spremembi Odločbe 2004/432/ES o odobritvi programov nadzora nad ostanki škodljivih snovi, predloženih s strani tretjih držav v skladu z Direktivo Sveta 96/23/ES

(notificirano pod dokumentarno številko C(2007) 2088)

(Besedilo velja za EGP)

(2007/362/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) in člena 29(2) Direktive,

ob upoštevanju naslednjega:

(1) Direktiva 96/23/ES določa ukrepe za spremljanje snovi in skupin ostankov iz Priloge I k Direktivi. V skladu z Direktivo 96/23/ES morajo zadevne tretje države za vključitev na sezname tretjih držav, iz katerih je državam članicam dovoljeno uvažati živali in osnovne proizvode živalskega izvora, ki jih zajema ta direktiva, in za ohranitev na teh seznamih predložiti program z jamstvi, ki jih dajejo v zvezi z nadzorom skupin ostankov in snovi iz navedene direktive.

(2) Odločba Komisije 2004/432/ES z dne 29. aprila 2004 o odobritvi programov nadzora nad ostanki škodljivih snovi, predloženih s strani tretjih držav v skladu z Direktivo Sveta 96/23/ES (2) vsebuje seznam tretjih držav, ki so predložile program nadzora nad ostanki z jamstvi, ki jih dajejo v skladu z zahtevami navedene direktive.

(3) Srbija je Komisiji predložila programe nadzora nad ostanki za živali in proizvode živalskega izvora, ki v Odločbi 2004/432/ES trenutno niso navedeni. Ocene navedenih programov in dodatne informacije, ki jih je Komisija prejela, zadostujejo kot jamstva v zvezi z nadzorom nad ostanki za te živali in proizvode v navedeni tretji državi. Zadevne živali in proizvode živalskega izvora je zato treba za Srbijo vključiti na seznam iz navedene odločbe.

(4) Grenlandija, Namibija in Paragvaj so prosili, da se jih izključi s seznama iz Odločbe 2004/432/ES za nekatere kategorije živali in proizvodov živalskega izvora. Vnose za zadevne živali in proizvode živalskega izvora je zato treba za navedene tretje države črtati s seznama.

(5) Kostarika in Vietnam, ki sta za nekatere živali ali proizvode živalskega izvora trenutno navedena v Odločbi 2004/432/ES, Komisiji nista predložila zahtevanih jamstev za nekatere od teh živali in proizvodov živalskega izvora. Poleg tega so inšpekcijski pregledi Urada za prehrano in veterinarstvo v navedenih tretjih državah razkrili resne pomanjkljivosti glede nadzora nad ostanki za te živali in proizvode. Vnose za zadevne živali in proizvode živalskega izvora za navedene tretje države je zato treba črtati s seznama. Zadevne tretje države so bile ustrezno obveščene.

(6) Določiti je treba prehodno obdobje za pošiljke živali in proizvodov s poreklom iz Kostarike, Grenlandije, Namibije, Paragvaja in Vietnama, ki so bile odpremljene iz navedenih tretjih držav v Skupnost pred datumom začetka uporabe te odločbe, tako da se upošteva čas, potreben za njihov prihod v Skupnost.

(7) Odločbo 2004/432/ES je zato treba ustrezno spremeniti.

(8) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Priloga k Odločbi 2004/432/ES se nadomesti z besedilom iz Priloge k tej odločbi.

Člen 2

Spremembe seznama v Prilogi k Odločbi 2004/432/ES iz te odločbe ne veljajo za pošiljke živali in proizvodov s poreklom iz Kostarike, Grenlandije, Namibije, Paragvaja in Vietnama, če uvoznik takšnih živali ali proizvodov lahko dokaže, da so bile odpremljene iz zadevne tretje države in da so bile na poti v Skupnost pred datumom začetka uporabe te odločbe.

Člen 3

Ta odločba se uporablja od sedmega dne po objavi v Uradnem listu Evropske unije.

Člen 4

Ta odločba je naslovljena na države članice.

V Bruslju, 16. maja 2007 Za Komisijo Markos KYPRIANOU Član Komisije

(1) UL L 125, 23.5.1996, str. 10. Direktiva, kakor je bila nazadnje spremenjena z Direktivo 2006/104/ES (UL L 363, 20.12.2006, str. 352).

(2) UL L 154, 30.4.2004, str. 44. Odločba, kakor je bila nazadnje spremenjena z Odločbo 2007/115/ES (UL L 49, 17.2.2007, str. 25).